Når du skal bruge en dunk til træning, eller ungerne skal have vand til madpakken med på farten, så sørg for at have en drikkedunk af glas (du kan for eksempel genbruge glasflasken fra saft, passata eller andet fra din husholdning), aluminium eller plastik, som er beregnet til at kunne bruges flere gange, og som kan vaskes igen og igen.
En genbrugelig drikkedunk er bedre for miljøet end vandflaskerne, vi køber i supermarkeder, kiosker med mere - faktisk er disse vandflasker ikke beregnet til genbrug, og der frigives skadelige tilsætningsstoffer og kemikalier ved gentagen brug, sollys og varme.
I det store klimaregnskab nytter det dog heller ikke noget at købe en billig plastik drikkedunk. Rådet lyder at købe en dyrere en af slagsen og i et design, du synes er flot, for så vil du for eksempel ikke glemme den næste gang, du er i træningscenteret eller til fodbold - og på den måde være tvunget til at gå ud og købe en ny, for så er miljøet og klimaet lige vidt.